廬陵客館雨霽登樓言懷寄友
作者：嚴羽
朝代：宋

paragraphs: 終日坐汾淟，邈然無少欣。
登樓一周覽，始見萬山羣。
微雨洗殘暑，青天卷浮雲。
襟懷兩廓落，朗若見夫君。
見君君何在，顧影還獨笑。
吏非金門遊，隠異滄浪調。
江明秋月白，山空夜猨嘯。
徒事百卷文，未返一竿釣。
留滯豈勝愁，非君誰與謀。
水寒終赴海，雁遠暫賓秋。
舉世不可語，猶當傲巢由。
贈君三尺劍，永駕五湖舟。